My appel my liefie | Netwerk24
Deur Errieda du Toit 07 April 2021 05:18
As dit kom by 'n sakkie appels, is die kosmaak-opsies oneindig, skryf Errieda du Toit.
'N Appeltjie te skil. Appels wat nie ver van die boom af val nie. Die gelukskoot om nog iets vir 'n appel en 'n ei op te raap. Appels dra 'n mandjievol lekkerte tot ons spreektaal en ons tafels by.
Ek het pas 'n voorsmaak gekry van 'n nuwe appelkultivar – die Flash Gala – wat van middel April op die rakke sal wees. Een is dadelik blink poleer en groot happe van geneem. 'n Ander is in skywe gesny en met 'n goed verouderde sterk kaas verorber, my gesin se gunstelingversnapering.
Die klassieke kombinasie van appel en kaas vind ook sy pad na jafels en braaibroodjies. Appel, bloukaas en okkerneutslaai verskyn saam met varktjoppies en op 'n koel herfsaand word appel-en-cheddarsop in kommetjies geskep en met kraakbeskuitjies geniet.
Dié duo vorm 'n ongewone bolaag vir pizza saam met roosmaryn. Gekombineer met salie het dit my standaard-kaasskons verhef tot high-tea-statuur.
Appels geniet ook die geselskap van Dijon-mosterd. Hiervoor deel ek my resep vir hoender wat in sider gestowe word en met 'n mosterdroomsous en bottergebraaide appelwiggies voorgesit kan word.